Комисия по заетост
Към ОбластЕН съвет за развитие – Ямбол

Протокол № 2
от 10 Май 2022 г.
	
Днес, 10 май 2022 г. се състоя заседание на Комисията по заетост към Областен съвет за развитие – Ямбол. На заседанието присъстваха повече от половината от членовете на Комисията по заетост (приложен присъствен лист). Заседанието премина при следния 

ДНЕВЕН РЕД :
   
1.	Представяне на процедурата за разработване на регионалните програми за заетост за 2022 година, както и основните аспекти, изисквания, срокове, целеви групи, финансови параметри.
2.	Предложения за състав на комисия за разработване на Регионална програма за заетост на област Ямбол.
3.	Разглеждане, обсъждане и одобряване на Методика за оценка на проектни предложения за включване в регионална програма за заетост на област Ямбол.
4.	Разни.

Заседанието бе открито и водено от Биляна Кавалджиева – заместник областен управител и председател на Комисията по заетост към Областен съвет за развитие - Ямбол. Тя информира, че повод за заседанието е стартиралата процедура за разработване и утвърждаване на регионални програми за заетост на областта.

По т.1 от дневния ред:
Татяна Чанкова – директор на Дирекция Бюро по труда Ямбол представи подробна информация относно процедурата за разработване на регионални програми за заетост, както и основните аспекти, изисквания, срокове, целеви групи, финансови параметри на Програмата за 2022 година. 
Подчерта, че Законът за насърчаване на заетостта предвижда реализирането на една регионална програма за всяка административна област, която се разработва въз основа на проектни предложения на областната и общинските администрации и по образец, утвърден от министъра на труда и социалната политика. Размерът на средствата за финансиране на програмата за всяка област е определен по методика, утвърдена от министъра на труда и социалната политика, съобразно средномесечното равнище на безработица и средномесечния брой на регистрираните безработни в областта за 2021 г. Размерът на определените средствата за финансиране на регионалната програма на област Ямбол е 746 935 лева. Татяна Чанкова подчерта, че съгласно Правилника за прилагане на Закона за насърчаване на заетостта Министърът на труда и социалната политика изпраща писмена покана за разработване на регионална програма за заетост на областта до председателите на комисиите по заетостта към областните съвети за развитие след приемането на Националния план за действие по заетостта за съответната година. Областната и общинските администрации разработват проектни предложения за включване в регионалната програма на областта и ги внасят в Комисията по заетостта. Областният управител по предложение на Комисията по заетостта издава заповед за сформиране на комисия за разработване на регионална програма за заетост на областта въз основа на предложенията на областната и на общинските администрации. 
Целевите групи, към които са насочени регионалните програми за заетост през 2022 г. включват: продължително безработни лица, безработни младежи до 29 г., с подгрупа до 25 г., младежи, които нито се обучават, нито са заети; безработни над 50-годишна възраст; безработни с ниска или нетърсена на пазара на труда професионална квалификация и недостиг на ключови компетентности, в т.ч. безработни с ниско образование (включително от ромски произход); хора с увреждания; лица извън работната сила, желаещи да работят, в т.ч. обезкуражени лица.
Татяна Чанкова подчерта, че през 2022 г. във всяка Регионална програма трябва да се планира субсидирана заетост за лица от целевата група, на основата на партньорства с предприятия от частния сектор. Подчерта, че е необходимо: работодателите – да нямат задължения; работодателите да са предприятия, които да не надхвърлят прага на минималните помощи; на всяко работно място по регионалните програми могат да се назначават безработни лица, които не са работили при същия работодател през последните 6 месеца, освен това Договор с Дирекция „Бюро по труда“ сключва всеки от работодателите в одобрената Регионална програма.
Значително по-големият финансов ресурс през настоящата година предполага и широк териториален обхват на регионалните програми. Целта е работни места да се разкрият във всички населени места от областта, в които има подходящи за тях регистрирани безработни лица, за да се даде шанс и да се създадат условия за заетост и в най-отдалечените от икономическите центрове райони. 
Програмите могат да осигуряват заетост и на работни места в дейности, свързани с осигуряването на грижа в домашна среда (доставяне и/или приготвяне на храна, помощ при хранене, подкрепа за самообслужване, движение и придвижване, пазаруване и др. ежедневни и домакински дейности) на лица с трайни увреждания и възрастни хора, които не попадат в обхвата на съществуващите към момента мерки, услуги и програми, финансирани със средства от държавния бюджет или с европейски средства, или средства от международни програми и проекти, включително Механизма за личната помощ. 

По т.2 от дневния ред:
Биляна Кавалджиева информира, че Областна администрация Ямбол няма да разработва проектно предложение за регионална програма за заетост, за да разполагат общините с по-голям финансов ресурс по програмата.
Даде думата на членовете на Комисията по заетост за предложения за състав на Комисия за разработване на регионална програма за заетост на област Ямбол, въз основа на оценка и подбор на постъпили проектни предложения от областната и общинските администрации. 
Биляна Кавалджиева – заместник областен управител – предложи за член от Областна администрация Ямбол – Галя Павлова – главен експерт.
Татяна Чанкова -  директор на ДБТ  Ямбол – предложи Светла Петрова – началник отдел Активна политика на пазара на труда при ДБТ Ямбол.
Татяна Дюлгерова – директор на ДБТ Елхово предложи за представител в работната група да бъде включена Катя Михова – старши експерт в ДБТ Елхово.
Калоян Калиманов – директор на Регионална дирекция за социално подпомагане Ямбол предложи Теменужка Юрукова – главен експерт Закрила на детето при РДСП – Ямбол.
Мария Маджарова – председател на СРС на КТ Подкрепа Ямбол предложи за член на работната група като представител на СРС на КТ Подкрепа Ямбол и на РС на КНСБ Цветелина Митева – експерт в РС на КНСБ Ямбол.

По т. 3 от дневния ред 
Оценката на подадените предложения за Регионална програма за заетост се извършва по критериите средногодишно равнище на безработица и средногодишен брой на регистрираните безработни през предходната година в съответната община, потребностите на работодателите от работна сила и по методика, одобрена от Комисията по заетостта. Предложено беше оценяването на подадените предложения да бъде осъществено по утвърдената вече (по Процедура от 2017 до 2021 година) Методика. Други предложения не постъпиха.
Комисията по заетост одобри Методика за оценка на проектни предложения за включване в регионална програма за заетост и обучение на област Ямбол. Методиката е приложена към протокола.

След проведените разисквания Комисията по заетост взе следните

РЕШЕНИЯ:

1.	Одобрява направените предложения за състав на комисия за разработване на регионална програма за заетост на област Ямбол въз основа на предложенията на общинските администрации.
2.	Одобрява Методика за оценка на проектни предложения за включване в регионална програма за заетост и обучение на област Ямбол.

След приключване на дневния ред заседанието бе закрито.

ПРЕДСЕДАТЕЛ НА 
КОМИСИЯТА ПО ЗАЕТОСТ
И ЗАМЕСТНИК ОБЛАСТЕН УПРАВИТЕЛ:
									
(БИЛЯНА КАВАЛДЖИЕВА)

СЕКРЕТАР НА
			КОМИСИЯТА ПО ЗАЕТОСТ: 
									(ТАТЯНА ЧАНКОВА)